*4.függelék*

 **KULCS KÖZSÉGI ÖNKORMÁNYZAT**

**KÉPVISELŐ-TESTÜLETÉNEK**

**GAZDASÁGI PROGRAMJA**

2019-2024

A 2019. október 13-án megválasztott Képviselő-testület alapvető gazdasági programja a 2019-2024 közötti ciklus időszakra:

Beruházások, felújítások

Az elmúlt évekhez képest kevesebb pénzeszközünk van a beruházásokra az előző évek önerővel kiegészítendő pályázatai, illetve a Kormány 92/2020. (IV. 6.) Korm. rendelete miatt, de erre a négy évre is tervezünk beruházásokat.

Kulcs községben a Família út melletti felparcellázott és beépítésre kerülő területein, egyes ún. zártkerti ingatlanain, illetve a KKCS Deák Ferenc utca - Hullám utca érintett szakaszán nincs egészséges ivóvíz vezeték, ezt a lakossági igények és a településrendezési eszközök adta lehetőségekhez mérten bővítenünk kell. Az elmúlt év tapasztalatait azonban figyelembe kell venni: csak abban az esetben lehetséges a közmű bővítése, ha abban minden lakó részt kíván venni, mivel az ingatlanonkénti bekötés díja elég magas összegű, és a jelenlegi gazdasági helyzetben nem mindenki tudja azt felvállalni, az Önkormányzat pedig saját pénzéből nem tud ilyen célokat megvalósítani.

Kulcs Községben a szennyvíz kezelésének megoldására a csatornarendszer kiépítse jelenleg is zajlik. A Képviselő-testület ezért szeretné megvalósítani az elkövetkezendő négy év alatt a szennyvízhálózat kiépítése során felbontott szilárd útburkolatú utak aszfaltozását. Ez a megoldás kb. 80-100 millió Ft-ból lenne megvalósítható, melyhez pályázati forrás bevonása nélkülözhetetlen.

A kiskertekben keletkező növényi nyesedék, lakossági növényi étel-hulladék közömbösítésére komposztáló telepet kívánunk megvalósítani. A komposztáló telep napi 8 órában, minden nap fogadná a beérkező hulladékot, és a keletkező komposztot pedig fel tudjuk használni, esetleg értékesíteni is tudjuk, vagy az épülő biomassza fűtőműben felhasználható lenne. Ez 3.000.000 Ft önrészt igényel.

A település ellátása érdekében létre szeretnénk hozni egy önkormányzati vállalkozást, amely kompletten kezelné a község igényeit: útkarbantartás, fűnyírás, hótolás, szennyvíz-szippantás, intézmények karbantartása, takarítása stb. Ezzel lehetőségünk nyílik az önkormányzat által fizetendő általános forgalmi adó visszaigénylésére is. Ehhez a meglévő, jelenleg épülő biomassza telephelyére, és a szükséges eszközök megvásárlásra, illetve munkaerőfelvételre van szükség. Ennek várható költsége 50.000.000 Ft.

Fejleszteni kívánjuk az ipari területet is acélból, hogy beruházó cégek ide települési szándékát ösztönözzük. Az ipari parkhoz vezető utat le kell aszfaltozni a jobb megközelíthetőség érdekében, továbbá olyan sávos adózási formát kell bevezetni, amellyel jól prosperáló vállalkozásokat tudunk a településre vonzani. Ennek várható költsége 10.000.000 Ft.

A község területén szükség lesz a közvilágítás bővítésére, az utak portalanítására, aszfaltozására is. Ezekre a munkálatokra a szükségleteknek megfelelően, megtakarításaink szerint, illetve pályázati támogatások elnyerése esetén fog sor kerülni. Ez a feladat mintegy 60.000.000 Ft költséget igényel.

A település fő útja mentén a járdaépítés befejezése 2 szakaszt érint: Rákóczi utca (Református templomtól az Óvodáig), illetve a Nyár utcától a 6. sz. főútig. Ezen beruházások mintegy 80.000.000 Ft-ot tesznek ki. Utóbbi szakaszon a járdaépítés kivitelezésére pályázati forrást nem tudnunk igénybe venni, mivel az ingatlan a Sportpályától a 6. sz. főútig nem az Önkormányzat, hanem a Magyar Állam tulajdona.

Kárveszély-elhárítások

Belterületen – ahol a belvíz veszélyt jelent – ahol az út szélessége engedi, ki kívánjuk építeni a csapadékvíz elvezető nyílt vagy burkolt árkokat. Ennek alapfeltétele a központi állami támogatás vagy pályázati lehetőség, esetleg vis major támogatás igénybe vétele. A belvíz, és csapadékvíz elvezetésére először is vízelvezetési tervet kell készíttetnünk a következő évben, ezt követheti majd pályázat beadása. –Várhat költség: 230.000.000 Ft

A bekövetkezett omlás- és csúszásveszély a Duna-parton indokolttá teszi a partfal omlás- és csúszásveszélyességének elhárítására kiírt pályázaton való elindulást. Mivel két veszélyeztetett térségünk esetében már történt stabilizáció, 2 pedig jelen pillanatban is aktív mozgásveszélyes terület Kulcson, ezért egy pályázatot kívánunk beadni, mint konzorciumi partner (mivel az önkormányzat nem rendelkezik az adott területen tulajdonnal, ahol a beruházás kivitelezhető), és – amennyiben eredményes lesz a pályázat – Vöröspart, cca. 2.000.000.000 Ft , egyet pedig vis major keretből kívánunk kivitelezni, melynek önrésze mintegy 15.000.000 Ft lenne.

Polgármesteri Hivatal:

A Polgármesteri Hivatal fő céljaként határozzuk meg, hogy a törvényesség betartásával, a település lakosságának érdekében járjon el. Következetesen kell törekedni a szolgáltató jellegű tevékenységre, a magas színvonalú működésre.

Fel kell vállalni olyan általános feladatokat is, amelyek ugyan szorosan nem kapcsolódnak a hivatal munkájához, azonban a lakosság érdekeit szolgálják (kulturális rendezvények, az általános tájékoztatás, családi események rendezése, stb.) – évi 15.000.000 Ft

Közintézmények

A Százholdas Pagony Óvoda és Bölcsőde mára már kinőtte magát, ezért egy új bölcsőde építésében kell gondolkoznunk, illetve az óvoda felújításában, bővítésében, amelyet pályázati forrásból igyekszünk megvalósítani, energetikai fejlesztésekkel együtt. Ez mintegy 310.000.000 Ft-ot venne igénybe.

A Fekete István Általános Iskola is megtelt, szükség van a tetőtér új tanulószobákkal és ehhez szükséges mellékhelyiségekkel való kibővítésére, a tanári épületének átalakítására, új öltözők és kiszolgáló helyiségek kialakítására. A felmerülő igények költségei a komplex beruházás kapcsán elérik az 1.000.000.000 Ft-ot. Az általános iskola bővítésére az önkormányzat mindent megtett, saját költségén a komplex tervek elkészültek, és a pályázatot benyújtottuk Magyarország Kormánya felé, jelenleg várjuk a pályázat elbírálását, döntés születését.

A képviselőtestület igyekszik megtalálni a lehetőséget arra, hogy Idősek Napközi Otthonát tudjunk kialakítani, illetve egy új települési központot hozzunk létre, mivel a jelenlegi Kossuth Lajos utcai park kapacitása messze elmarad a felmerülő igényektől. Jelenleg ilyen célra megfelelő infrastruktúrával, saját ingatlannal nem rendelkezünk. Ennek várható költsége 70.000.000 Ft.

A polgármesteri hivatal épületének energetikai korszerűsítése időszerű, erre pályázati forrásból 60.000.000 Ft-ot igyekszünk fordítani. A pályázat elbírálás alatt, döntésre vár.

Közbiztonság

A településen modern térfigyelő kamera rendszer kerül kiépítésre, illetve a településen működő 2 polgárőr egyesülettel is együttműködési megállapodást kötöttünk. A térfigyelő rendszer mintegy 12.000.000 Ft-ba kerül.

A polgárőr egyesületeknek is igyekszünk évente tőlünk telhetően működési támogatást juttatni. A körzeti megbízott és a polgárőr egyesületek tevékenysége együttesen biztosítja településünk nyugodt életét, a közbiztonság megteremtését.

Egészséges életmód, turizmus fejlesztése

A turizmus fejlesztése Kulcs községnek is kiemelt célja kell, hogy legyen. 2010-ben elkészült a Hajóállomás épülete, mely szálláshellyel tud szolgálni az ide látogató vízi járművek használói részére, amely mára azonban már elavult, nem szolgálja ki a fogyasztói igényeket. Ezt a célt fejleszteni kell, szükséges lesz a Hajó mellett kikötési lehetőséget, üzemanyag-feltöltési lehetőséget is biztosítani az ide kirándulóknak, illetve komplex turisztikai szolgáltatások összeállítása elmaradhatatlan. Erre a célra mintegy 180.000.000 Ft-ra lenne szükség, mely önerőből nem lehetséges, meg kell ragadni majd minden pályázati lehetőséget.

Kulcs és Rácalmás között kerékpárutat kívánunk létesíteni, hogy kerékpáron tudják az egészséges életmódot kedvelők akár Dunaújvárost is elérni. Ennek várható költsége 30.000.000 Ft.

Évek óta megoldatlan a kulcsi Sporttelep egy részének a tulajdonjoga megszerzése. A Sportpálya mellett egy jelentős ingatlanrész a hozzá tartozó épületekkel a Pálhalmai Agrospeciál Kft. tulajdona. Ahhoz, hogy a szükséges fejlesztésekhez pályázni tudjunk, szükséges az, hogy ez az ingatlan is a saját tulajdona legyen az Önkormányzatnak, ezért ebben a ciklusban azt meg szeretnénk vásárolni a Pálhalmai Agrospeciál Kft-től. Ennek várható költsége 100.000.000 Ft.

A településen a nagy infrastruktúra beruházásokat követően, szakaszosan, a közterületek parkosítására is szükség van. A jelenlegi ciklusban, mintegy évi 2.000.000 Ft-ot szándékozunk ezen tevékenységekre fordítani, melyet részben saját, részben pedig pályázati forrásból kívánunk biztosítani.

Civil szervezetek

Önkormányzatunk ezután is támogatja a községben élő és működő közösségi szervezeteket. Önkormányzati támogatásként 2.000.000 Ft-ot tudunk erre a célra évente a költségvetésünkben elkülöníteni.

Pályázatok

A 2019-2024 közötti ciklusban is nagy hangsúlyt kívánunk fektetni a hazai és Európai Uniós pályázati lehetőségek kihasználására. Ehhez nagy figyelmet kell fordítani a szükséges előkészítő tervezési és engedélyeztetési eljárásokra. A költségvetés tervezésénél a pályázati önerő biztosítására is ki kell térni.

Kulcs, 2020. április 8.

 Jobb Gyula

 Polgármester

1. Melléklet

**Támogatott, megvalósítás alatt lévő projektek**

|  |  |  |  |  |  |
| --- | --- | --- | --- | --- | --- |
| **Sorszám** | **Támogatási kérelem azonosítója** | **Projekt címe/rövid tartalma** | **Projekt összköltsége (Ft)** | **Támogatási intenzitás** | **Támogatási igény (Ft)** |
| 1. | KEHOP-2.2.2-15-2015-00044 | A Dunaújvárosi Szennyvíz Agglomeráció csatornázása és csatorna Hálózat Fejlesztése | 2 066 704 973 | 95+5% | 2 066 704 973 |
| 2. | TOP-3.2.2-15-FE1-2016-00005 | Szilárd biomassza alapú fűtőmű és kapcsolódó hőrendszer létesítése Kulcson. | 189 183 500 | 100% | 189 183 500 |
| 3. | EFOP-1.5.2-16-2017-00004 | Humán szolgáltatások fejlesztése Kulcson, Beloianniszban, Besnyőn, Iváncsán és Kisapostagon térségi szemléletben | 247 636 098 | 100% | 247 636 098 |
| 4. | TOP-5.3.1-16-FE1-2017-00001 | A helyi identitás és kohézió erősítése Adony térségében | 38 557 400 | 100% | 38 557 400 |
| 5. | INEA/CEF/WiFiEU4/1-2018/021175-026219 | WIFI4EU – Ingyenes wifi hotspot hálózat kiépítése (10 db hotspot ponttal) | 15 000 Euro Voucher | 100% | 15 000 Euro Voucher |
| 6. | TOP-4.1.1-15-FE1-2016-00038 | Az egészségügyi alapellátó-rendszer komplex infrastrukturális fejlesztése Kulcson | 100 000 000 | 100% | 100 000 000 |
| 7. | 1936273663 | Leader 2: A közösségi szolgáltatások elérhetőségének javítása a vidéki települések lakói számára - Tematikus zöldfelületek és utcabútorok létesítésével a buszmegállók közösségi térré alakítása Kulcson. | 12 847 261 | 100% | 10 000 000 |
| 8. | 1953692278 | Leader 3: Közösségi tér eszközfejlesztése Kulcson – NIVTEC típusú komplett mobil színpad beszerzése | 12 524 956 | 80% | 10 000 000 |
| 9. | 1953781314 | Leader 4: Kulcs hagyományőrző rendezvényeinek támogatása | 6 250 000 | 80% | 5 000 000 |
| 11. | EBR442643 | Ök-i feladatellátást szolgáló fejlesztések támogatása - Sportpálya felnőtt és gyermek játszótér | 23 529 412 | 85% | 20 000 000 |
| 12. | 3020125294 | Magyar Falu Program: A Kossuth - Rákóczi utca településközponti szakaszának fejlesztése Kulcson | 30 000 000  | 100% | 29 978 447 |

1. Melléklet

**Benyújtott, vagy benyújtásra váró pályázatok**

|  |  |  |  |  |  |
| --- | --- | --- | --- | --- | --- |
| **Sorszám** | **Támogatási kérelem/felhívás azonosítója** | **Projekt címe/rövid tartalma** | **Projekt összköltsége (Ft)** | **Támogatási intenzitás** | **Támogatási igény (Ft)** |
| 1. | MFP-AEE/2020 | Magyar Falu Program – Orvosi eszköz | 3.000.000 | 100% | 3.000.000 |
| 2. | MFP-BJA/2020 | Magyar Falu Program – Önkormányzati járdaépítés/felújítás anyagtámogatása | 5.000.000 | 100% | 5.000.000 |
| 3. | MFP-KTF/2020 | Magyar Falu Program – Közösségi tér ki-/átalakítása és foglalkoztatás | 30.000.000 | 100% | 30.000.000 |
| 4. | MFP-ÖTU/2020 | Magyar Falu Program – Önkormányzat tulajdonban lévő út-, hídépítés/felújítás | 30.000.000 | 100% | 30.000.000 |
| 5. | TOP-3.2.1-16 | Önkormányzati épületek energetikai korszerűsítése | 50.000.000 | 100% | 50.000.000 |